CELEX: 32016D0929(01)
Language: lv
Date: 2016-09-28 00:00:00
Title: Komisijas Īstenošanas lēmums (2016. gada 28. septembris), ar ko saskaņā ar Eiropas Parlamenta un Padomes Regulu (EK) Nr. 1107/2009 izveido darba programmu tādu darbīgo vielu apstiprinājumu atjaunošanas pieteikumu novērtēšanai, kuru termiņš beidzas 2019., 2020. un 2021. gadā

29.9.2016   
            
            
               LV
            
            
               Eiropas Savienības Oficiālais Vēstnesis
            
            
               C 357/9
            
         KOMISIJAS ĪSTENOŠANAS LĒMUMS
   (2016. gada 28. septembris),
   ar ko saskaņā ar Eiropas Parlamenta un Padomes Regulu (EK) Nr. 1107/2009 izveido darba programmu tādu darbīgo vielu apstiprinājumu atjaunošanas pieteikumu novērtēšanai, kuru termiņš beidzas 2019., 2020. un 2021. gadā
   (2016/C 357/05)
   EIROPAS KOMISIJA,
   ņemot vērā Līgumu par Eiropas Savienības darbību,
   ņemot vērā Eiropas Parlamenta un Padomes 2009. gada 21. oktobra Regulu (EK) Nr. 1107/2009 par augu aizsardzības līdzekļu laišanu tirgū, ar ko atceļ Padomes Direktīvas 79/117/EEK un 91/414/EEK (1), un jo īpaši tās 18. pantu,
   tā kā:
   
               (1)
            
            
               Daudzu darbīgo vielu, kas uzskatāmas par apstiprinātām saskaņā ar Regulu (EK) Nr. 1107/2009 un ir iekļautas Regulas (EK) Nr. 540/2011 (2) pielikuma A daļā, [apstiprinājuma] termiņš beidzas laikā no 2019. gada 1. janvārim līdz 2021. gada 31. decembrim. Minētās darbīgās vielas ir uzskaitītas Komisijas Īstenošanas regulas (ES) Nr. 686/2012 (3) pielikuma B daļā, kurā atjaunošanas procedūras nolūkos dalībvalstīm ir sadalīta minēto vielu novērtēšana, par katru darbīgo vielu ieceļot ziņotāju dalībvalsti un otro ziņotāju dalībvalsti.
            
         
               (2)
            
            
               Ņemot vērā laiku un resursus, kas nepieciešami, lai dalībvalstis un Eiropas Pārtikas nekaitīguma iestāde pabeigtu novērtēt pieteikumus uz apstiprinājuma atjaunošanu tik lielam skaitam darbīgo vielu, ir nepieciešams izveidot darba programmu, grupējot līdzīgas darbīgās vielas un nosakot prioritātes atbilstīgi drošības apsvērumiem saistībā ar cilvēku un dzīvnieku veselību un vidi, kā noteikts Regulas (EK) Nr. 1107/2009 18. pantā.
            
         
               (3)
            
            
               Regulas (EK) Nr. 1107/2009 17. apsvērums paredz, ka būtu jānosaka vielas ar zemu kaitīguma pakāpi un jāatvieglo šādu vielu saturošu augu aizsardzības līdzekļu laišana tirgū. Turklāt saskaņā ar Eiropas Parlamenta un Padomes Direktīvas 2009/128/EK (4) mērķiem būtu jāveicina tādu augu aizsardzības līdzekļu lietošana, kam ir vismazākā negatīvā ietekme uz cilvēka un dzīvnieku veselību un vidi. Tādēļ programmā vajadzētu grupēt darbīgās vielas ar zemu kaitīguma pakāpi, lai noteiktu prioritāti to novērtēšanai ar mērķi savlaicīgi atjaunot šo vielu apstiprinājumu.
            
         
               (4)
            
            
               Turklāt būtu jānosaka vielas, par kurām, ņemot vērā to īpašības, ir paredzams, ka tās varētu neatbilst apstiprināšanas kritērijiem, kas izklāstīti Regulas (EK) Nr. 1107/2009 II pielikuma 3.6.2.–3.6.5. punktā un 3.7. punktā. Lai noteiktu prioritāti šo vielu novērtēšanai, programmā tās būtu jāgrupē.
            
         
               (5)
            
            
               Ņemot vērā resursus, kādi pieejami iestādēm, kuras veic apstiprinājumu atjaunošanas pieteikumu novērtēšanu, nevar izslēgt, ka šajā lēmumā paredzētās vielu novērtēšanas prioritāšu noteikšanas rezultātā dažu citu darbīgo vielu apstiprinājums var beigties, pirms tiek pieņemts lēmums par šādu vielu apstiprinājuma atjaunošanu. Šādos gadījumos šādu darbīgo vielu apstiprinājuma laikposms būtu savlaicīgi jāpagarina saskaņā ar Regulas (EK) Nr. 1107/2009 17. pantu.
            
         
               (6)
            
            
               Papildus noteikumam par līdzīgu darbīgo vielu grupēšanu, pamatojoties uz to novērtēšanas prioritātēm, Regulas (EK) Nr. 1107/2009 18. pants paredz arī, ka darba programmai ir jāietver īpaši elementi. Regulas (EK) Nr. 1107/2009 18. panta otrās daļas a)–e) punktu un f) punktu īsteno attiecīgi ar Komisijas Īstenošanas regulām (ES) Nr. 844/2012 (5) un (ES) Nr. 686/2012,
            
         IR NOLĒMUSI ŠĀDI.
   Vienīgais pants
   Ar šo tiek pieņemta šā lēmuma pielikumā izklāstītā darba programma.
   
      Briselē, 2016. gada 28. septembrī
      
         
            Komisijas vārdā –
         
         
            Komisijas loceklis
         
         Vytenis ANDRIUKAITIS
      
   
   
      (1)  OV L 309, 24.11.2009., 1. lpp.
   
   
      (2)  OV L 153, 11.6.2011., 1. lpp.
   
   
      (3)  Komisijas 2012. gada 26. jūlija Īstenošanas regula (ES) Nr. 686/2012, ar ko atjaunošanas procedūras nolūkos dalībvalstīm sadala darbīgo vielu novērtēšanu (OV L 200, 27.7.2012., 5. lpp.).
   
      (4)  Eiropas Parlamenta un Padomes 2009. gada 21. oktobra Direktīva 2009/128/EK, ar kuru nosaka Kopienas sistēmu pesticīdu ilgtspējīgas lietošanas nodrošināšanai (OV L 309, 24.11.2009., 71. lpp.).
   
      (5)  Komisijas 2012. gada 18. septembra Īstenošanas regula (ES) Nr. 844/2012, ar ko nosaka noteikumus, kas vajadzīgi darbīgo vielu apstiprinājumu atjaunošanas procedūras īstenošanai, kā paredzēts Eiropas Parlamenta un Padomes Regulā (EK) Nr. 1107/2009 par augu aizsardzības līdzekļu laišanu tirgū (OV L 252, 19.9.2012., 26. lpp.).
   
      PIELIKUMS
      
                  1.
               
               
                  Darba programma attiecas uz darbīgajām vielām, kuras tiek uzskatītas par apstiprinātām saskaņā ar Regulu (EK) Nr. 1107/2009 un ir uzskaitītas Īstenošanas regulas (ES) Nr. 686/2012 pielikuma B daļā.
               
            
                  2.
               
               
                  Prioritātes attiecībā uz darbīgo vielu apstiprinājumu atjaunošanas pieteikumu novērtēšanu un līdzīgu darbīgo vielu grupēšanu, kā paredzēts Regulas (EK) Nr. 1107/2009 18. pantā, ir šādas:
                  
                              1)
                           
                           
                              lai bez kavēšanās vai ar pēc iespējas mazāku kavēšanos varētu apstiprināt pēc iespējas lielāku skaitu vielu ar zemu kaitīguma pakāpi, prioritāte ir tādu pieteikumu novērtēšanai, kuri attiecas uz apstiprinājumu atjaunošanu darbīgajām vielām, kuras, ņemot vērā to īpašības, var tikt noteiktas par darbīgām vielām ar potenciāli zemu kaitīguma pakāpi;
                           
                        
                              2)
                           
                           
                              prioritāte ir tādu pieteikumu novērtēšanai, kuri attiecas uz apstiprinājumu atjaunošanu darbīgajām vielām, par kurām, ņemot vērā to īpašības, ir paredzams, ka tās varētu neatbilst apstiprināšanas kritērijiem, kas izklāstīti Regulas (EK) Nr. 1107/2009 II pielikuma 3.6.2.–3.6.5. punktā un 3.7. punktā. Šādus novērtējumus attiecīgi veic bez kavēšanās vai ar pēc iespējas mazāku kavēšanos;
                           
                        
                              3)
                           
                           
                              ja dažu darbīgo vielu, uz kurām neattiecas 1. un 2. punkts, apstiprinājums visticamāk beigsies, pirms pieņemts lēmums par šādu vielu apstiprinājuma atjaunošanu, šādu darbīgo vielu apstiprinājuma laikposmu savlaicīgi pagarina saskaņā ar Regulas (EK) Nr. 1107/2009 17. pantu.